## Uredba o zastupniku Vlade Republike Hrvatske pred Europskim sudom za ljudska prava i o njegovu Uredu

### NN 11/1999 (3.2.1999.), Uredba o zastupniku Vlade Republike Hrvatske pred Europskim sudom za ljudska prava i o njegovu Uredu

# **VLADA REPUBLIKE HRVATSKE**

Na temelju članka 24. stavka 4. i članka 29. stavka 1. Zakona o Vladi
Republike Hrvatske ("Narodne novine", broj 101/98), Vlada Republike Hrvatske
je na sjednici održanoj 28. siječnja 1999. godine donijela

## **UREDBU**

### **O ZASTUPNIKU VLADE REPUBLIKE HRVATSKE PRED EUROPSKIM SUDOM ZA LJUDSKA PRAVA I O NJEGOVU UREDU**

Članak 1.

Ovom se Uredbom ustanovljuje zastupnik Vlade Republike Hrvatske pred
Europskim sudom za ljudska prava u Strasbourgu i osniva se Ured zastupnika
Vlade Republike Hrvatske pred Europskim sudom za ljudska prava u Strasbourgu
(u daljnjem tekstu: Ured).

Članak 2.

Zastupnik Vlade Republike Hrvatske pred Europskim sudom za ljudska prava
u Strasbourgu (u daljnjem tekstu: Vladin zastupnik), zastupa Vladu Republike
Hrvatske pred Europskim sudom za ljudska prava u skladu s Europskom konvencijom
za zaštitu ljudskih prava i temeljnih sloboda i dodatnim protokolima uz
tu Konvenciju ("Narodne novine - Međunarodni ugovori", broj 18/97).

Komunikacija između Republike Hrvatske i Europskog suda za ljudska prava
odvija se putem Vladinog zastupnika.

Članak 3.

Vladin zastupnik ima zamjenika koji ga zamjenjuje u slučaju odsutnosti
ili spriječenosti te obavlja druge poslove koje mu povjeri Vladin zastupnik.

Vladin zastupnik može svaki posao iz svojega djelokruga povjeriti svom
zamjeniku.

Članak 4.

Vladinog zastupnika i njegova zamjenika imenuje Vlada Republike Hrvatske
na vrijeme od četiri godine i oni mogu biti ponovno imenovani.

Za Vladinog zastupnika i njegova zamjenika mogu biti imenovane osobe
koje imaju završen pravni fakultet i položen pravosudni ispit te koje vladaju
engleskim ili francuskim jezikom i imaju iskustva u zaštiti ljudskih prava.

O imenovanju Vladina zastupnika i njegova zamjenika Vlada Republike
Hrvatske izvješćuje Europski sud za ljudska prava.

Članak 5.

U obavljanju poslova iz članka 2. stavka 1. ove Uredbe, Vladin zastupnik
prikuplja potrebne obavijesti uvidom u spise predmeta i po potrebi na drugi
način, te utvrđuje činjenice na temelju kojih su donesene odluke u postupcima
pred upravnim ili sudbenim tijelima u Republici Hrvatskoj, a protiv kojih
je pokrenut postupak pred Europskim sudom za ljudska prava.

Na temelju utvrđenih činjenica i u skladu s propisima Republike Hrvatske,
Vladin zastupnik podnosi pisano očitovanje Europskom sudu za ljudska prava
i sudjeluje u raspravi pred tim Sudom.

Članak 6.

Vladin zastupnik je ovlašten pregovarati sa strankama koje sudjeluju
u postupku pred Europskim sudom za ljudska prava u svrhu postizanja prijateljskog
rješenja sukladno članku 39. Europske konvencije za zaštitu ljudskih prava
i temeljnih sloboda.

Članak 7.

Vladin zastupnik se brine o izvršenju presuda Europskog suda za ljudska
prava i o tome izvješćuje Odbor ministra Vijeća Europe.

Članak 8.

Sva tijela uprave i druga tijela državne vlasti dužna su surađivati
s Vladinim zastupnikom i omogućiti mu nesmetan rad.

Članak 9.

Ako Vladin zastupnik, povodom određenoga slučaja, koji se razmatrao
pred Europskim sudom za ljudska prava, utvrdi da domaći propis nije u skladu
s Europskom konvencijom za zaštitu ljudskih prava i temeljnih sloboda,
dat će Vladi Republike Hrvatske, odnosno drugom nadležnom tijelu, poticaj
za usklađivanje toga propisa s Europskom konvencijom za zaštitu ljudskih
prava i temeljnih sloboda.

Članak 10.

Vladin zastupnik o svom radu podnosi izvješće Vladi Republike Hrvatske
dva puta godišnje.

Članak 11.

Za obavljanje stručnih i administrativnih poslova za potrebe Vladinog
zastupnika osniva se Ured.

Ured prati domaće i međunarodne propise koji se odnose na zaštitu ljudskih
prava te prati i analizira praksu Europskog suda za ljudska prava.

Članak 12.

Ured djeluje jedinstveno i u sastavu nema ustrojbenih jedinica.

Okvirni broj državnih službenika i namještenika Ureda jest sljedeći:

- savjetnik - 1,

- prevoditelj - 1,

- namještenik - 1.

Članak 13.

Vladin zastupnik je predstojnik Ureda.

Zamjenik Vladinog zastupnika je zamjenik predstojnika Ureda.

U odnosu na državne službenike i namještenike Ureda, Vladin zastupnik
ima prava i ovlasti čelnika tijela državne uprave.

Vladin zastupnik, uz suglasnost Vlade Republike Hrvatske donosi Pravilnik
o unutarnjem redu Ureda.

Članak 14.

Ured djeluje pri Ministarstvu pravosuđa, koje za Ured obavlja poslove
materijalnog i financijskog poslovanja.

Sredstva za rad Ureda osiguravaju se u državnom proračunu.

Članak 15.

Ova Uredba stupa na snagu osmoga dana od dana objave u "Narodnim novinama".

Klasa: 022-03/98-03/02
Urbroj: 5030109-99-1
Zagreb, 28. siječnja 1999.

Predsjednik
**mr. Zlatko Mateša,** v. r.

Uredba, NN 11/1999-259